Norman Cantor
Norman Cantor, 1929-2004, amerikansk historiker. Cantor var født af jødiske forældre i Canada, men tilbragte sit voksne liv i USA. Som ung var han en lovende middelalderforsker, men fravalgte en forskerkarriere til fordel for undervisning og et populært forfatterskab. Hans bøger har et stort publikum, men er også kontroversielle i fagkredse. 1974-81 var Cantor tillige en effektiv, men omstridt administrator ved flere amerikanske universiteter. Hans bedst kendte bøger er Inventing the Middle Ages: The Lives, Works, and Ideas of the Great Medievalists of the Twentieth Century (1991), The Civilization of the Middle Ages (1992, en revideret udgave af Medieval History: Life and Death of a Civilization (1963)) og den åbenhjertige selvbiografi Inventing Norman Cantor: Confessions of a Medievalist (2002).